Staatsgreep glo in Soedan onderwegBetogers naby die militêre hoofkwartiere in Kartoem, Soedan [9 April 2019]. (Foto: AP) Die weermag sal na verwagting binnekort ŉ “groot aankondiging” maak nadat protesteerders weer eens die strate ingevaar het. Mumtaz News en Al Arabiya het Donderdagoggend berig die internasionale lughawe in Kartoem is gesluit, die weermag het die nasionale televisie- en radio-uitsaaier oorgeneem en verskeie top-leiers is glo in hegtenis geneem. Volgens dié berigte is die weermagleiers tans besig om agter geslote deure te vergader. Hierdie jongste verwikkelinge kom nadat Ahmed Khalifa al-Sjami, ŉ woordvoerder van die Soedannese gewapende magte, Woensdag ŉ verklaring teruggetrek het waarin hy gesê het ŉ besluit om betogers wat buite die weermag se hoofkantoor betoog gewelddadig uitmekaar te jaag is gekanselleer. Betogers naby die militêre hoofkwartiere in Kartoem, Soedan [9 April 2019]. (Foto: AP) Intussen het junior offisiere met veiligheidsmagte gebots terwyl hulle probeer het om betogers van die weermag te beskerm. Dit het tot talle sterftes gelei, baie daarvan lede van die veiligheidsmagte. Die regering en sy alliansiepartye het ook ŉ veldtog wat vir vandag beplan was gekanselleer. Die veldtog genaamd “Soedan Sekuriteit en Stabiliteit” sou naby die presidensiële paleis gehou geword het. Basjir sou die skare by die Al-Shuhadah-tuin toespreek, etlike kilometer van die weermag se hoofkwartiere. Die veldtog is egter op die nipper gekanselleer toe die betogings buite beheer begin raak het.